মামুনুর রশীদ খোকা, মুন্সীগঞ্জ: আড়িয়ল বিলে বিমানবন্দর হচ্ছে না_ মন্ত্রিসভার বৈঠকে প্রধানমন্ত্রী শেখ হাসিনার এমন ইঙ্গিতে মুন্সীগঞ্জের আড়িয়ল বিলের নারী-পুরুষ স্বাভাবিক অবস্থায় ফিরছেন। গতকাল আড়িয়ল বিলের গ্রামগুলোতে শান্ত পরিস্থিতি বিরাজ করেছে। বিক্ষোভকারী বিলবাসীর মাঝে এখন বিজয়ের উল্লাস। বিক্ষোভ মিছিল পরিণত হয়েছে আনন্দ মিছিলে। মিষ্টিমুখ আর আনন্দময় কথোপকথনে বৃহস্পতিবার দিনভর কাটে বিলবাসীদের একটি দিন। বিলের আবাদি জমিতে দেখা গেছে ফসলের পরিচর্যায় ব্যস্ত কৃষক। এত দিন নাওয়া-খাওয়া ভুলে যাওয়া নারী-পুরুষ এখন পরম আনন্দে দিনযাপনের পথে স্বাভাবিকতায় ফিরেছেন গতকাল। তাছাড়া বুধবার রাতে আড়িয়ল বিলের মদনখালী, বাড়ৈখালী, আলমপুর, সমষবাদ, আরদীপাড়া, মুন্সীরহাটি, দয়াহাটি, লস্করপুর, গাদিরহাটে পুলিশের কোনো অভিযান হয়নি। এতে বুধবার রাত ও বৃহস্পতিবার পুলিশের হাতে গ্রেফতারের তালিকাটাও ছিল শূন্য। গতকাল বিলবাসীর মাঝে পুলিশি অভিযানের আতঙ্ক কিছুটা হলেও কেটে গেছে। তাছাড়া সকালে পুলিশের ঢাকা রেঞ্জের ডিআইজি আশাদুজ্জামান মিন্টু শ্রীনগর থানায় স্থানীয় গণ্যমান্য ব্যক্তিদের সঙ্গে মতবিনিময় করেছেন। তিনি এ সময় পুলিশ বাহিনীকে নিরীহ জনসাধারণকে হয়রানি না করার নির্দেশ দেন। মতবিনিময়কালে তিনি স্পষ্ট জানান, ঢাকা-মাওয়া মহাসড়কে পুলিশের সঙ্গে সংঘর্ষে এক এসআই নিহত, হাইওয়ে পুলিশ ফাঁড়িতে অগি্নসংযোগ ও ভাংচুরের ঘটনায় ভিডিও ফুটেজ দেখে প্রকৃত অপরাধীদের শনাক্ত করা হবে। এ সময় জেলা পুলিশ সুপার মোঃ শফিকুল ইসলাম উপস্থিত ছিলেন।